壽廷邁叔祖
作者：程公許
朝代：宋

paragraphs: 吾宗譜牒祖通義，蟬聯到公十五世。
五派之分同一源，如木有本瓜有蔕。
公家門戶最赫奕，簪紱相承真鮮儷。
堂堂鐵面渠州牧，能以方寸永來裔。
用之不盡地自寬，信有詩書爲可繼。
龍駒墮地汗流赭，修途萬里自迢遞。
箭鋒巧中由基的，桂香慳與春官第。
誰知風雨短檠燈，慣作儒生窮活計。
彤檐問俗歷三州，和平斂退鋒芒銳。
羹藜任笑庖烟冷，嚼蠟倦親歌舌脆。
似聞皇華催遣送，斗城未必能留滯。
廣平傳緒五百年，凜凜千鈞若旒綴。
藉公一力爲挽回，澡刷家聲舊芳桂。
平生况耐反覆看，穮蔉懸知多斂穧。
鼎來富貴正黑頭，粲粲芝蘭滿庭砌。
周盟有幸聯肺腑，魯泮居然覺疣贅。
所願宗風振寂寥，敢將末路竊聲勢。
霧雨濛濛梅子黄，廉泉堂上薰風細。
千金稱壽意何如，自倚情親爲新製。